T20 World Cup: അന്നും ഇംഗ്ലണ്ട്, ഇന്നും! വിന്ഡീസിന് നാണക്കേടും മുന്നില് ഡച്ച് ടീം മാത്രം ദുബായ്: ഐസിസി ടി20 ലോകകപ്പില് ചാംപ്യന്മാരുടെ തലയെടുപ്പോടെയെത്തിയ വെസ്റ്റ് ഇന്ഡീസ് വന് നാണക്കേടിലേക്കു കൂപ്പുകുത്തി. സൂപ്പര് 12ല് മുന് ജേതാക്കളായ ഇംഗ്ലണ്ടിനെതിരേ ആദ്യം ബാറ്റിങിന് അയക്കപ്പെട്ട വിന്ഡീസ് അവിശ്വസനീയമാംവിധത്തില് തകര്ന്നടിഞ്ഞു. 14.2 ഓവറില് വെറും 55 റണ്സിന് വിന്ഡീസിന്റെ അതിശക്തമെന്നു ചൂണ്ടിക്കാണിക്കപ്പെട്ട ബാറ്റിങ് നിര കൂടാരത്തില് മടങ്ങിയെത്തി. വിന്ഡീസ് നിരയില് ഒരാള് മാത്രമേ രണ്ടക്കം കടന്നുള്ളൂ. 13 റണ്സെടുത്ത യൂനിവേഴ്സല് ബോസ് ക്രിസ് ഗെയ്ലസായിരുന്നു ഇത്. 2016ലെ കഴിഞ്ഞ ലോകകപ്പ് ഫൈനലിന്റെ റീപ്ലേയെന്ന നിലയില് ലോകം ഉറ്റുനോക്കിയ പോരാട്ടങ്ങളിലൊന്ന് കൂടിയായിരുന്നു ഇത്. പക്ഷെ ഇംഗ്ലീഷ് ബൗളിങ് ആക്രമണത്തിനു മുന്നില് കരീബിയന് പടയുടെ ഘോഷയാത്രയാണ് കണ്ടത്. ഗെയ്ലിനെ മാറ്റിനിര്ത്തിയാല് ലെന്ഡ്ല് സിമ്മണ്സ് 3, എവിന് ലൂയിസ് 6, ഷിംറോണ് ഹെറ്റ്മെയര് 9, ഡ്വയ്ന് ബ്രാവോ 5, നിക്കോളാസ് പൂരന് 1, നായകന് കരെണ് പൊള്ളാര്ഡ് 6, ആന്ദ്രെ റസ്സല് 0, അകീല് ഹൊസെയ്ന് 6, ഒബെഡ് മക്കോയ് 0, രവി രാംപോള് 3 എന്നിങ്ങനെയായിരുന്നു മറ്റുള്ളവരുടെ പ്രകടനം. നാണക്കേടിന്റെ ഒരുപിടി റെക്കോര്ഡുകളാണ് ഈ മല്സരത്തില് വിന്ഡീസ് തങ്ങളുട പേരിലാക്കിയിരിക്കുന്നത്. ഐസിസിസുടെ ഒരു ഫുള് മെമ്ബര് രാജ്യം ലോകകപ്പില് നേടിയ ഏറ്റവും ചെറിയ ടോട്ടല് കൂടിയാണിത്. ഒരുപക്ഷെ ഇനിയൊരിക്കലും തിരുത്തപ്പെടാന് സാധ്യതയില്ലാത്ത റെക്കോര്ഡ് കൂടിയാണിത്.